CELEX: 32015H0976
Language: mt
Date: 2015-06-19 00:00:00
Title: Rakkomandazzjoni tal-Kummissjoni (UE) 2015/976 tad-19 ta' Ġunju 2015 dwar il-monitoraġġ tal-preżenza tal-alkalojdi tropaniċi fl-ikel (Test b'rilevanza għaż-ŻEE)

23.6.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 157/97
            
         RAKKOMANDAZZJONI TAL-KUMMISSJONI (UE) 2015/976
   tad-19 ta' Ġunju 2015
   dwar il-monitoraġġ tal-preżenza tal-alkalojdi tropaniċi fl-ikel
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 292 tiegħu,
   Billi:
   
               (1)
            
            
               Il-Bord Xjentifiku dwar Kontaminanti fil-Katina tal-Ikel (il-Bord CONTAM) tal-Awtorità Ewropea dwar is-Sigurtà fl-Ikel (EFSA) adotta opinjoni dwar l-alkalojdi tropaniċi fl-ikel u fl-għalf (1).
            
         
               (2)
            
            
               L-aktar alkalojdi tropaniċi studjati huma (-)-joxjamina u (-)-skopolamina. L-atropina hija taħlita raċemika ta' (-)-joxjamina u (+) -joxjamina li minnha l-enantjomeru (-)-joxjamina biss juri attività antikolinerġika.
            
         
               (3)
            
            
               Il-preżenza ta' alkalojdi tropaniċi fil-ġenus Datura hija magħrufa sew. Id-Datura stramonium hija mxerrda sew f'reġjuni bi klima moderata u tropikali u għal din ir-raġuni ż-żrieragħ tad-Datura stramonium instabu bħala impuritajiet fiż-żerriegħa tal-kittien, fis-sojja, fis-sorgu, fil-millieġ, fil-ġirasol u fil-qamħ Saraċin u fil-prodotti tagħhom. Iż-żrieragħ tad-Datura stramonium ma jistgħux jitneħħew faċilment mis-sorgu, mill-millieġ u mill-qamħ Saraċin bl-issortjar u bit-tindif.
            
         
               (4)
            
            
               Hija meħtieġa aktar dejta dwar l-okkorrenza tal-preżenza tal-alkalojdi tropaniċi fl-ikel. Hemm ukoll il-ħtieġa li jiġu mifhuma l-kundizzjonijiet agrikoli li fihom iseħħu l-alkalojdi tropaniċi fil-prodotti agrikoli.
            
         
               (5)
            
            
               Huwa għalhekk xieraq li ssir rakkomandazzjoni dwar il-monitoraġġ tal-preżenza tal-alkalojdi tropaniċi fl-ikel,
            
         ADOTTAT DIN IR-RAKKOMANDAZZJONI:
   
               1.
            
            
               Bl-involviment attiv tal-operaturi tan-negozji tal-ikel, l-Istati Membri għandhom iwettqu monitoraġġ tal-preżenza tal-alkalojdi tropaniċi fl-ikel, u b'mod partikolari:
               
                           —
                        
                        
                           fiċ-ċereali u fil-prodotti derivati minnhom, b'mod partikolari (f'ordni ta' prijorità)
                           
                                       —
                                    
                                    
                                       fil-qamħ Saraċin, fis-sorgu, fil-millieġ, fil-qamħirrum u fid-dqiq tal-qamħ Saraċin, tas-sorgu, tal-millieġ u tal-qamħirrum
                                    
                                 
                                       —
                                    
                                    
                                       fl-ikel ibbażat fuq iċ-ċereali għat-tfal ta' kull età
                                    
                                 
                                       —
                                    
                                    
                                       fiċ-ċereali tal-kolazzjon
                                    
                                 
                                       —
                                    
                                    
                                       fil-prodotti tat-tħin tal-qamħ
                                    
                                 
                                       —
                                    
                                    
                                       fil-qamħ għall-konsum mill-bniedem
                                    
                                 
                     
                           —
                        
                        
                           fil-prodotti mingħajr glutina
                        
                     
                           —
                        
                        
                           fis-supplimenti tal-ikel, fit-tejiet u fl-infużjonijiet erbali
                        
                     
                           —
                        
                        
                           fil-legumi (mingħajr il-miżwed), fiż-żrieragħ tal-legumi bil-miżwed u fiż-żrieragħ taż-żejt u l-prodotti derivati.
                        
                     
         
               2.
            
            
               L-alkalojdi tropaniċi li għandhom jiġu analizzati jekk xejn għandhom ikunu l-atropina u s-skopolamina u, jekk possibbli, għandhom jiġu analizzati separatament l-enantjomeri tal-joxjamina kif ukoll alkalojdi tropaniċi oħrajn.
            
         
               3.
            
            
               Sabiex jiġi żgurat li l-kampjuni jkunu rappreżentattivi tal-lott ikkampjunat, l-Istati Membri għandhom isegwu l-proċeduri stabbiliti fir-Regolament tal-Kummissjoni (KE) Nru 401/2006 (2).
            
         
               4.
            
            
               Il-metodu ta' analiżi li għandu jintuża għall-monitoraġġ preferibbilment huwa l-Kromotografija Likwida ta' Prestazzjoni Għolja — Spettometrija tal-Massa/(Mass Spectrometry) (HPLC-MS/(MS) jew, jekk ma jkunx possibbli l-HPLC-MS/(MS), il-Kromatografija b'fażi gassuża — Spettrometrija tal-Massa (GC-MS).
               Il-Limitu ta' Kwantifikazzjoni (LOQ) għall-atropina (taħlita raċemika ta' enantjomeri tal-joxjamina) u tal-iskopolamina għandu preferibbilment ikun anqas minn 5 μg/kg u mhux ogħla minn 10 μg/kg għal komoditajiet agrikoli, l-ingredjenti, supplimenti tal-ikel u tè tal-ħxejjex aromatiċi u preferibbilment għandhom ikunu inqas minn 2 μg/kg għal ikel lest (eż. ċereali tal-kolazzjon) u 1 μg/kg għal ikel b'bażi ta' ċereali għat-trabi u t-tfal żgħar.
            
         
               5.
            
            
               Bl-involviment attiv tal-operaturi tan-negozji tal-ikel, l-Istati Membri għandhom iwettqu investigazzjonijiet biex jidentifikaw il-kundizzjonijiet agrikoli li jirriżultaw fil-preżenza tal-alkalojdi tropaniċi fl-ikel, f'każ li jiġu osservati livelli sinifikanti ta' alkalojdi tropaniċi.
            
         
               6.
            
            
               Fuq bażi regolari u sa mhux aktar tard minn Ottubru 2016, l-Istati Membri għandhom jiżguraw li r-riżultati analitiċi jiġu pprovduti lill-EFSA fil-format tal-preżentazzjoni tad-dejta tal-EFSA f'konformità mar-rekwiżiti tal-Gwida tal-EFSA “Guidance on Standard Sample Description (SSD) for Food and Feed” (3) u mar-rekwiżiti addizzjonali speċifiċi tar-rappurtar tal-EFSA.
            
         
      Magħmul fi Brussell, id-19 ta' Ġunju 2015.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  Il-Bord CONTAM tal-EFSA (Il-Bord dwar Kontaminanti fil-Katina tal-Ikel tal-EFSA), 2013. Scientific Opinion on Tropane alkaloids in food and feed. EFSA Journal 2013;11(10):3386, 113 pp. doi:10.2903/j.efsa.2013.3386.
   
      (2)  Ir-Regolament tal-Kummissjoni (KE) Nru 401/2006 tat-23 ta' Frar 2006 li jistabbilixxi l-metodi tat-teħid ta' kampjuni u l-metodi ta' analiżi għall-kontroll uffiċjali tal-livelli ta' mikotossini fl-oġġetti tal-ikel (ĠU L 70, 9.3.2006, p. 12).
   
      (3)  http://www.efsa.europa.eu/en/datex/datexsubmitdata.htm